195 देशों के फ्लैग्स की कर सकता है पहचान; वर्ल्ड वाइड बुक ने दिया मेडल
Worldwide Book Of Records 195 Countries Flag Identification | 1 Year 8 Month Tanmay Narang Of Amritsar पंजाब के अमृतसर में जन्मे तन्मय नारंग ने 1 साल 8 महीने की उम्र में नया विश्व रिकॉर्ड बना लिया है। इस छोटी सी उम्र में तन्मय 195 देशों के फ्लैग की पहचान कर लेता है।
पंजाब के अमृतसर में जन्मे तन्मय नारंग ने 1 साल 8 महीने की उम्र में नया विश्व रिकॉर्ड बना लिया है। इस छोटी सी उम्र में तन्मय 195 देशों के फ्लैग की पहचान कर लेता है। इससे पहले बालाघाट के अनुनय गढ़पाले ने 1 साल 7 माह की उम्र में 40 देशों और तेलंगाना के तक्षिका हरि ने 2 साल 5 महीने की उम्र में एक मिनट में 69 देशों के झंडों की पहचान की थी। यह रिकॉर्ड 2022 में बना था।
नोएडा के पांच साल के आदेश ने भी इससे पहले 195 देशों के नाम और उनके झंडे देखकर अपना नाम लिम्का बुक ऑफ रिकॉर्ड में दर्ज कराया था।
अमृतसर के रणजीत एवेन्यू में पैदा हुए तन्मय नारंग ने अब नया रिकॉर्ड बनाया है। मां हीना सोई नारंग ने बताया कि जब बेटा तकरीबन 1 साल 4 महीने का था तो उसे माइंड डेवलपमेंट गेम्स लाकर दी। इसमें ही फ्लैग कार्ड्स उसके पसंदीदा बन गए। माता-पिता के साथ बैठ वह हमेशा यह कार्ड्स हाथ में पकड़े रखता और उन्हें जानने की कोशिश करता था। अभी तन्मय 2 साल का हो चुका है और कुछ दिन पहले ही वर्ल्ड वाइड बुक ऑफ रिकॉर्ड्स का सर्टिफिकेट, मेडल और कैटलॉग प्राप्त हुआ।
डॉक्टर के कहने पर भेजी एंट्री
हीना ने बताया कि तन्मय को वैक्सीनेशन के लिए वह डॉक्टर के पास लेकर गए थे। इसी दौरान जब डॉक्टर को पता चला कि तन्मय 195 देशों के फ्लैग की पहचान कर सकता है तो उन्होंने इसका नाम विभिन्न विश्व रिकॉर्ड्स में भेजने के लिए दिए। इसके बाद सितंबर 2022 को उसकी वर्ल्ड वाइड बुक ऑफ रिकार्ड्स में एंट्री भेज दी।
4 महीनें लगे सफलता पाने में
तन्मय सितंबर 2022 में 1 साल 8 महीनों का था। जब उसकी एंट्री विश्व रिकार्ड के लिए भेजी गई। इसके बाद उन्हें नियम बुक भेजी गई। जिसके आधार पर तन्मय का पूरा इवेंट रिकार्ड किया गया। इसके एविडेंसिस भेजे गए। तकरीबन 4 माह के बाद अब उसका सर्टिफिकेट, मैडल, कैटेलॉग व गिफ्ट आया है।
नई-नई चीजें सीख रहा है तन्मय
तन्मय की नई-नई चीजें सीखने की जिज्ञासा बढ़ती जा रही है। अभी तन्मय 100 देशों की करेंसी, वंडर्स ऑफ वर्ल्ड और फेमस लोगों के चेहरे पहचान लेता है। इसके अलावा फूलों की किस्मों, 7 महाद्वीप आदि को सीख रहा है। डॉक्टर का भी मानना है कि तन्मय 2 साल की उम्र में 5-6 साल के बच्चे का ज्ञान प्राप्त कर रहा है।
अभी तक तक्षिका का पास था रिकॉर्ड
एक मिनट में सबसे ज्यादा देशों के झंडों की पहचान करने का रिकॉर्ड तेलंगाना के जहीराबाद की तक्षिका हरि ने बनाया था। उसने 2 साल 5 महीने की उम्र में एक मिनट में 69 देशों के झंडों की पहचान की। जिसकी पुष्टि 23 अगस्त, 2022 को हुई।
इसी तरह बालाघाट का जूनियर जीनियस अनुनय गढ़पाले 40 से ज्यादा देशों के नाम और उनके नेशनल फ्लैग को पहचान लेता है। उसका नाम भी इंटरनेशल बुक ऑफ रिकॉर्ड और इंडिया बुक ऑफ रिकॉर्ड में दर्ज हो चुका है।
वहीं, नोएडा के आदेश 5 साल की उम्र में 195 देशों के नाम उसके फ्लैग को देख बता देता है। इसके लिए आदेश को 3.10 सेकेंड का समय लगा, लेकिन अब अमृतसर के तन्मय इन रिकॉर्ड से आगे बढ़ चुके हैं।